රුහුණු පුරවරයේ ඇති වෙහෙර විහාර අතුරින් වෙනත් කිසිදු පූජනීය ස්ථානයකට නොදෙවැනි අග්‍ර ගණයේ සියලු අංගෝපාංගයන්ගෙන් සමන්විත තිත්තගල්ලේ උගල්වල ශ්‍රී විජය සුන්දරාරාම විහාරස්ථානය ආරම්භ කර අදවන විට වසර එකසිය හතළිස් දෙකක් (142) සපිරේ.ඉමදුව ශාසනාරක්ෂක බල මණ්ඩලයට අයත් ගාල්ලේ - හබරාදූව හරහා දික්කුඹුර මහා මාර්ගයේ තිත්තගල්ල උග්ගල්වල දර්ශණීය කඳු මුදුනක පිහිටා ඇති මෙම පුණ්‍යභූමිය සතු අක්කර 10 පමණ ඉඩම් ප්‍රමාණයක් ඇත.1870 වසරේ මුල් භාගයේ අත්ථදස්සි හිමිපාණන්ගේ අනුශාසනා පරිදි කටු මැටි ගැසූ කුඩා සංඝාවාසයකින් ආරම්භ කර ඇති මෙම පූජනීය ස්ථානය දිනෙන් දින දියුණුව කරා යොමුවෙන අතර මෙහි හතරවන විහාරාධිපති ලෙස කටයුතු කළ තලපේපත්තුවේ උප ප්‍රධාන සංඝනායක තිත්තගල්ලේ ධම්මරතන හිමියන්ගේ පාලන සමයේ විහාරස්ථානයේ ස්වර්ණමය යුගය ලෙස හැඳින්විය හැකිය.මෙම පිංබිමේ ඇති දර්ශනීය බුදු මැදුර වසර ගණනකින් අලුත්වැඩියා නොකිරීම නිසා නුවර යුගයට අයත් වටිනා බුදු පිළිම හා ඉතාම දැකුම්කළු චිත්‍ර පතුරු ගැලවී විනාශ වෙමින් යනු දක්නට ලැබීම කනගාටුවට කරුණකි.